Þóra og Jónas á tónleikum í Reykholtskirkju Tónlistarfélag Borgarfjarðar efnir til tónleika í Reykholtskirkju sunnudaginn 10. mars næstkomandi . Þóra Einarsdóttir sópransöngkona flytur fjölbreytta dagskrá við undirleik Jónasar Ingimundarsonar . Á efnisskránni verða lög eftir Mozart , Schubert , Faure , Debussy , Þorkel Sigurbjörnsson og fleiri . Þóra og Jónas eiga langt og farsælt samstarf að baki . Þóra er í fremstu röð íslenskra söngvara um þessar mundir . Hún hefur sungið við virt óperuhús í Evrópu og komið fram sem einsöngvari með hljómsveitum og kórum víða um lönd . Jónas Ingimundarson hefur verið í hópi bestu píanóleikara hér á landi um áratugaskeið . Bæði eru þau Borgfirðingum að góðu kunn og hafa áður komið fram á tónleikum Tónlistarfélags Borgarfjarðar . Tónleikarnir í Reykholtskirkju hefjast klukkan 16:00 . Aðgangseyrir er 1500 krónur , 1000 krónur fyrir skólafólk og eldri borgara og ókeypis fyrir félaga í Tónlistarfélaginu .